IFEC อัพเดตคดีล้มละลาย ศาลฯนัดฟังคำสั่ง – นัดสืบพยานเจ้าหนี้ ก.ย.นี้
IFEC อัพเดตคดีล้มละลาย ศาลฯนัดฟังคำสั่ง – นัดสืบพยานเจ้าหนี้ ก.ย.นี้
21 พ.ค. 2564

บริษัท อินเตอร์ ฟาร์อีสท์เอ็นเนอร์ยี่ คอร์ปอเรชั่น จำกัด (มหาชน) หรือ IFEC แจ้งข้อมูลผ่านตลาดหลักทรัพย์แห่งประเทศไทย ว่า ตามที่บริษัทได้แจ้งให้ทราบว่า บริษัทได้ถูกฟ้องเป็นคดีล้มละลายของศาลล้มละลายกลาง คดีหมายเลขดำที่ ล. 3237/2562 และคดีหมายเลขแดงที่ ล. 5350/2562 และปรากฏว่ามีบุคคลภายนอกอ้างว่าเป็นเจ้าหนี้ตามคำพิพากษาของบริษัทได้ยื่นคำร้องสอดเข้าเป็นโจทก์ร่วมอีก 4 ราย และในวันที่ 26 เมษายน 2564 ศาลล้มละลายกลางได้มีคำสั่งงดการไต่สวน และยกคำร้องของโจทก์ร่วมดังกล่าว และบริษัทได้ยื่นคำร้องขอเพิกถอนกระบวนพิจารณาที่ผิดระเบียบ
ทั้งนี้ เนื่องจากการมีคำสั่งรับคำร้องของโจทก์ร่วมคนเดิม ไม่ชอบด้วยบทบัญญัติแห่งกฎหมาย ศาลล้มละลายกลาง พิเคราะห์แล้วให้นัดไต่สวนคำร้องขอเข้าเป็นโจทก์ร่วมของเจ้าหนี้รายดังกล่าวในวันที่ 3 พฤษภาคม 2564 เวลา 09.00 น. รายละเอียดปรากฏตามเอกสารที่อ้างถึงนั้นปรากฏว่าสถานการณ์การแพร่ระบาดของโรคติดเชื้อไวรัสโคโรนา 2019 (covid-19) ได้เพิ่มความรุนแรง ทำให้ศาลได้ เลื่อนกำหนดนัดไต่สวนคำร้องขอเพิกถอนกระบวนพิจารณาที่ผิดระเบียบ และคำร้องขอเพิกถอนคำสั่งพิทักษ์ทรัพย์ชั่วคราว ตามมาตรา 18 แห่งพระราชบัญญัติล้มละลาย พุทธศักราช 2583 เพื่อเพิกถอนคำ สั่งพิทักษ์ทรัพย์ชั่่วคราวออกไปเป็นวันที่ 19 พฤษภาคม 2564 และเมื่อถึงกำหนดนัดศาลล้มละลายกลางได้สืบพยานฝ่ายบริษัทและเจ้าหนี้ผู้เป็นโจทก์ร่วมเรียบร้อยแล้ว
อย่างไรก็ตาม ศาลล้มละลายกลางได้กำหนดนัดฟังคำสั่งทั้งหมดดังกล่าวในวันที่ 4 มิถุนายน 2564 เวลา 09.00 น. อนึ่ง เพื่อให้ดำเนินกระบวนพิจารณาคดีล้มละลายเป็นไปอย่างต่อเนื่อง ศาลล้มละลายกลางได้นัดสืบพยานเจ้าหนี้ผู้เป็นโจทก์ในวันที่ 14 และ 15 กันยายน 2564 รวมทั้งกำหนดนัดสืบพยานของบริษัทในฐานะลูกหนี้ในวันที่ 16 และ 17 กันยายน 2564 เวลา 09.00-16.30 น.